CELEX: 62008CN0241
Language: fi
Date: 2008-06-02 00:00:00
Title: Asia C-241/08: Kanne 2.6.2008 — Euroopan yhteisöjen komissio v. Ranskan tasavalta

2.8.2008   
            
            
               FI
            
            
               Euroopan unionin virallinen lehti
            
            
               C 197/15
            
         Kanne 2.6.2008 — Euroopan yhteisöjen komissio v. Ranskan tasavalta
   (Asia C-241/08)
   (2008/C 197/25)
   Oikeudenkäyntikieli: ranska
   Asianosaiset
   
      Kantaja: Euroopan yhteisöjen komissio (asiamiehet: D. Recchia ja J.-B. Laignelot)
   
      Vastaaja: Ranskan tasavalta
   Vaatimukset
   
               —
            
            
               On todettava, että Ranskan tasavalta ei ole noudattanut luontotyyppien sekä luonnonvaraisen eläimistön ja kasviston suojelusta 21.5.1992 annetun neuvoston direktiivin 92/43/ETY (1) mukaisia velvoitteitaan, koska se ei ole antanut kaikkia kyseisen direktiivin 6 artiklan 2 ja 3 kohdan asianmukaisen täytäntöönpanon edellyttämiä lakeja ja asetuksia
            
         
               —
            
            
               Ranskan tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio esittää kanteensa tueksi kaksi kanneperustetta, jotka perustuvat siihen, että direktiivin 92/43/ETY (luontodirektiivi) 6 artiklan 2 ja vastaavasti 6 artiklan 3 kohtaa on rikottu.
   Kantaja väittää ensimmäisessä kanneperusteessaan, että luontodirektiivin 6 artiklan 2 kohta on luonteeltaan selvä. Kyseisessä 2 kohdassa kielletään suojeltujen luontotyyppien kaikenlainen heikentyminen. Se, että kansallisessa lainsäädännössä on otettu käyttöön merkittävien vaikutusten käsite, jotta voidaan rajoittaa edellä mainitun säännöksen soveltamista tiettyihin ihmisten toimenpiteisiin, ei siis ole perusteltua. Kansallinen lainsäätäjä ei voi myöskään todeta lopullisesti sitä, että tietyt metsästyksen tai kalastuksen kaltaiset toiminnat Natura 2000 -alueella eivät ole luonteeltaan häiritseviä, vaikka niitä harjoitettaisiinkin vain tilapäisesti tai voimassaolevan kansallisen säännöstön mukaisesti.
   Komissio toteaa toisessa kanneperusteessaan ensiksi, että luontodirektiivin 6 artiklan 3 kohdassa edellytetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, on arvioitava asianmukaisesti, lukuun ottamatta ankaran tulkinnan tapauksia. Vastaajan lainsäädäntö aiheuttaa ongelmia suhteessa yhteisön oikeuteen, koska siinä jätetään systemaattisesti ympäristövaikutusten arvioinnin ulkopuolelle Natura 2000 -sopimusten mukaiset työt, hankkeet tai kehittäminen.
   Komissio toteaa seuraavaksi, että Ranskan lainsäädännössä on hankkeita, jotka eivät edellytä lupaa tai hallinnollista hyväksymistä ja jotka näin ollen jäävät arviointimenettelyn ulkopuolelle. Tietyillä näistä hankkeista on merkittäviä vaikutuksia Natura 2000 -alueisiin lajien suojelun tavoitteiden kannalta.
   Komission mukaan kansallisen lainsäätäjän pitäisi asettaa valituksentekijöille selvä velvollisuus esittää vaihtoehtoisia ratkaisuja tilanteissa, joissa tällaista aluetta koskevan hankkeen tai käyttösuunnitelman vaikutuksia arvioidaan kielteisesti.
   
      (1)  EYVL L 206, s. 7.